በአዲስ አበባ ባለፉት ዘጠኝ ወራት ከ84 ኪሎሜትር በላይ መንገድ መታደሱ ተገለፀ
በአዲስ አበባ ባለፉት ዘጠኝ ወራት ጊዜ ውስጥ ከሰማኒያ አራት ኪሎሜትር በላይ እድሳት መደረጉንና የተጀመረውን የመንገድ እድሳት ክረምት ከመግባቱ በፊት በማጠናቀቅ የሚስተዋለውን የትራፊክ መጨናነቅ ለመቀነስ ክፍተኛ ጥረት በማድረግ ላይ መሆኑን የአዲስ አበባ መንገዶች ባለስልጣን አስታወቀ፡፡፡፡የአዲስ አበባ መንገዶች ባለስልጣን ዋና ዳይሬክተር ኢንጂነር ሀብታሙ ተገኝ በዋና ዋና መንገዶች እና አደባባዮች እየተከናወነ ያለውን እድሳት በተመለከተ  እንዳስታወቁት ባለስልጣኑ በከተማዋ ለረጅም አመታት ጥገና ሳይደረግላቸው አገልግሎት ሲሰጡ የነበሩ መንገዶችን በአዲስ መልክ ጥገና እያደረገላቸው ይገኛል፡፡መንገዶቹ በአዲስ መልክ እድሳት ከተጀመረበት ባለፉት ዘጠኝ ወራት ጊዜ ውስጥ ከሰማኒያ ኪሎሜትር በላይ እድሳት የተደረገ ሲሆን ከአምስት በላይ አደባባዮችን በማፍረስ በትራፊክ መብራት እንዲቀየሩ መደረጉን ኢንጅነር ሀብታሙ ተናግረዋል፡፡በከተማዋ በቀለበት መንገድ የትራፊክ መጨናነቅ የፈጠሩ አደባበዮችን አፍርሶ በትራፊክ መብራት በመቀየር እና የተበላሹ መንገዶችን በአዲስ መልክ ጥገና መካሄድ ከተጀመረ ወዲህ በስራ መግቢያ እና መውጫ ስዓት ላይ የሚስተዋለውን የትራፊክ መጨናነቅ በከፍተኛ ደረጃ እየቀነሰ እንቅስቃሴውን በማቀላጠፍ ላይ እንደሚገኝም ዋና ዳይሬክተሩ አመልክተዋል፡፡
 በቀሪ ወራትም ክረምት ከመግባቱ በፊት በጠቅላላው እስከ አንድ መቶ አስር ኪሎሜትር የመንገድ እድሳቱን ለማጠናቀቅ ባለስልጣኑ በሙሉ አቅሙ በመስራት ላይ መሆኑን ጨምረው ተናግረዋል፡፡ባለስልጣኑ በባለፉት ወራቶች የትራፊክ እንቅስቃሴው ሳይስተጓጎል በማታ እና በበዓል ቀናት አደባባዮችን በማፍረስ እና የተበላሹ መንገዶችን በማደስ እያደረገ ያለው ተግባር በከተማዋ ማህበራዊ እና ኢኮኖሚያዊ እንቅስቃሴ ላይ ከፍተኛ ለውጥ እየታየበት መሆኑም ተገልፃል፡፡
ባለስልጣኑ ከሶስት መቶ ሰባ ሚሊዮን ብር በላይ መንገዶቹ ጥገኛ ወጪ ማደረጉን እና በራስ ሀይል ከሰባት መቶ በላይ ባለሙያዎችን በማሳተፍ እየሰራ መሆኑን የአዲስ አበባ ኮሙኒኬሽን ጉዳዮች ቢሮ ዘግቧል፡፡